端午遍遊諸寺得禪字
作者：蘇軾
朝代：宋

paragraphs: 肩輿任所適，遇勝輒流連。
焚香引幽步，酌茗開浄筵。
微雨止還作，小窗幽更妍。
盆山不見日，草木自蒼然。
忽登最高塔，眼界窮大千。
卞峰照城郭，震澤浮雲天。
深沉既可喜，曠蕩亦所便。
幽尋未云畢，墟落生晚煙。
歸來記所歷，耿耿清不眠。
道人亦未寢，孤燈同夜禪。